钦定古今图书集成/明伦汇编/宫闱典/第053卷 > 梁
## 钦定古今图书集成/明伦汇编/宫闱典/第053卷 > 梁

### 武帝天监元年诏后宫乐府西解暴室一皆放遣

按《梁书武帝本纪》：天监元年夏四月丁卯，诏曰：“宋氏
以来，并恣淫侈，倾宫之富，遂盈数千，推算五都，愁穷
四海，并婴罹冤横，拘逼不一，抚弦命管，良家不被蠲；
织室绣房，幽厄犹见役，弊国伤和，莫斯为甚。凡后宫
乐府，西解暴室，诸如此例，一皆放遣。若衰老不能自
存，官给廪食。”

天监四年，诏“郊祀毋令宫人纵观。”

按《梁书武帝本纪》，天监四年春正月戊申，诏曰：“夫禋
郊飨帝，至敬攸在，致诚尽悫，犹惧有违。而往代多令
宫人，纵观兹礼。帏宫广设，辎軿耀路，非所以仰虔苍
昊，昭感上灵。属车之间，见讥前世，便可自今停止。”